ΓΡΑΠΤΗ ΕΡΩΤΗΣΗ P-2378/97 υποβολή: Umberto Scapagnini (UPE) προς την Επιτροπή (3 Iουλίου 1997)

Θέμα: Περιφερειακός Νόμος για τη Σικελία 23/90 άρθρο 5

Η Περιφερειακή Διοίκηση Γεωργίας και Δασών του Παλέρμο, μπλοκάρισε πλήρως το Μάϊο του 1996 την εφαρμογή του άρθρου 5 του περιφερειακού νόμου 23/90 σχετικά με τις επεμβάσεις συντήρησης των αντιπαγωτικών ανεμιστήρων, την επεξεργασία των υδάτων άρδευσης και τη θέρμανση των θερμοκηπίων αναμένοντας την τελική ανακοίνωση της Επιτροπής όσον αφορά τη συμβατότητα των προβλεπομένων από το νόμο αυτό ενισχύσεων (80% του κόστους) με τις διατάξεις του κανονισμού ΕΟΚ 2328/91 ((ΕΕ L 218, 6.8.1991, σελ. 1. )).

Το 1991 η Σικελία, διαπιστώνοντας μια παρατεταμένη σιωπή της Επιτροπής όσον αφορά την προαναγγελθείσα απόφαση, αποφάσισε να χρησιμοποιήσει τον ως άνω κανόνα. Με τον περιφερειακό νόμο 15/93 άρθρο 17 (δεόντως διαβιβασθέντα στην Επιτροπή, η οποία δεν έθεσε θέμα ασυμβατότητας) αντικαταστάθηκε πλήρως το εδάφιο 2 του άρθρου 5 του περιφερειακού νόμου 23/90 σχετικά με την προστασία από τον παγετό. Απαντώντας σε επιστολή της Επιτροπής (15.3.1996) και το σχετικό παράρτημα, ο Νομός απέστειλε με το σημείωμα της 9.5.1996 και έπειτα, λεπτομερείς εκθέσεις για τον Π.Ν. 23/90 άρθρο 5.

Λαμβάνοντας γνώση του ότι η ίδια παρέμβαση με υψηλό ποσοστό ενίσχυσης για την προστασία από τον παγετό, προβλέπεται από τα Πολυετή Προγράμματα Προσανατολισμού και από άλλους νόμους στην Ελλάδα, γεγονός που θα μπορούσε να αλλοιώσει τους κανόνες ανταγωνισμού, ουδέποτε αμφισβητήθηκε από τη ΓΔ VI και ότι η Επιτροπή εξουσιοδότησε ενισχύσεις του ιδίου τύπου για 8 ελληνικές περιφέρειες (Αιτωλοακαρνανία, Αργολίδα, Άρτα, Αχαΐα, Ηλεία, Κορινθία, Λακωνία και Πρέβεζα) σε ποσοστό 75%, δεν θεωρεί η Επιτροπή ότι πρέπει επειγόντως να προσδιορίσει τη συμβατότητα των εδαφίων 2 και 6 του άρθρου 5 του Π.Ν. 23/90 ώστε να επιτραπεί η αποδέσμευση και ο προσδιορισμός των προγραμμάτων που βρίσκονται στο στάδιο της εκτέλεσης, προκειμένου να εκλείψει μια σαφώς μειονεκτική κατάσταση για τις εκμεταλλεύσεις των περιοχών που έχουν πληγεί από παγετό στις επαρχίες της Κατάνιας και των Συρακουσών όπου ακόμη και τα διαθέσιμα ύδατα είναι χαμηλής ποιότητας και από την επιβίωση των οποίων εξαρτάται η οικονομία καλλιεργείας εσπεριδοειδών στς περιοχές αυτές;

Απάντηση του κ. Fischler εξ ονόματος της Επιτροπής (28 Ιουλίου 1997)

Στα άρθρα 5 και 10 του περιφερειακού νόμου για τη Σικελία αριθ. 23/90 προβλέπονται μέτρα ενίσχυσης στις επενδύσεις για τις γεωργικές εκμεταλλεύσεις που υπάγονται στο πεδίο εφαρμογής του άρθρου 12 παράγραφος 4, του κανονισμού (ΕΚ) αριθ. 950/97 ((ΕΕ L 142 της 2.6.1997 )) για τη βελτίωση της αποτελεσματικότητας των γεωργικών διαρθρώσεων (που αντικατέστησε τον κανονισμό (ΕΟΚ) αριθ. 2328/91) και πρέπει να αποτελέσουν αντικείμενο ελέγχου της συμμόρφωσης στο πλαίσιο του κανονισμού αυτού.

Τα εν λόγω μέτρα δεν ικανοποιούν τους όρους που προβλέπονται από το εν λόγω άρθρο του κανονισμού (ΕΚ) αριθ. 950/97, ιδίως όσον αφορά τα ποσοστά της ενίσχυσης, το ανώτατο ύψος των επενδύσεων και τους τομεακούς περιορισμούς.

Τα προβλήματα αυτά διαβιβάστηκαν στην περιφέρεια της Σικελίας με τις επιστολές της Επιτροπής της 15ης Μαρτίου 1996 και της 30ής Απριλίου 1996, όπου, μεταξύ άλλων, η Επιτροπή ζητούσε από τις περιφερειακές αρχές να τη διαβιβάσει εάν είχαν σκοπό να τροποποιήσουν ή να καταργήσουν την ανωτέρω νομοθεσία ώστε να μπορέσουν να λύσουν τα προβλήματα της συμμόρφωσης που διαπιστώθηκαν.

Στη συνέχεια, η περιφέρεια της Σικελίας δεν εξέφρασε την επιθυμία να τροποποιήσει τις εν λόγω διατάξεις σύμφωνα μ' αυτά που είχε αναφέρει η Επιτροπή, παρόλο που η Επιτροπή επανέλαβε τις παρατηρήσεις της κατά την διμερή συνεδρίαση με τις αρχές της Σικελίας που πραγματοποιήθηκε στις Βρυξέλλες στις 11 Οκτωβρίου 1996.

Επομένως, τα προβλήματα της συμμόρφωσης με τον κανονισμό (ΕΚ) αριθ. 950/97 παραμένουν και εμποδίζουν τη λήψη απόφασης της Επιτροπής στο πλαίσιο του άρθρου 30, του εν λόγω κανονισμού.

Όσον αφορά την Ελλάδα, η Επιτροπή ποτέ δεν ενέκρινε παρόμοιες ενισχύσεις οι οποίες υπάγονται στο πεδίο εφαρμογής του άρθρου 12, παράγραφος 4, του κανονισμού (ΕΚ) αριθ. 950/97.